Széplaki Erzsébet

Érdemes tankönyvíró

Az olvasási képesség fejlesztése

**3–6. évfolyam**

**Módszertani segédlet tanítóknak**

**és magyartanároknak**

Műszaki Kiadó

AZ OLVASÁSI KÉPESSÉG

„Hagyományos megfogalmazás szerint az olvasás a leírtak által vezetett gondolkodás. Az olvasási folyamat két fő részre osztható. Az első rész a dekódolás, vagyis a vizuális élmény alapján a betűsorok megfejtése, a betűknek a megfelelő beszédhangokkal történő megfeleltetése, a szó szegmentálása. A második részben történik a megértés, vagyis a lexikai egység morfológiai szerkezetének felismerése és a jelentés azonosítása.” (Gósy Mária) <http://www.anyanyelv-pedagogia.hu/cikkek.php?id=25>

Mindenekelőtt azt kell leszögeznünk, hogy a szövegértő képesség fejlesztéséhez elengedhetetlen feltétel az olvasástechnika eszközszintű használata. Az olvasás során a grafikus jelek feldolgozása történik, azaz a vizuálisan kódolt információk hangzó nyelvvé, gondolatokká alakulnak. Az olvasás produktív folyamat. Olyan komplex, bonyolult képesség, amely sajátos rutinokból, készségekből és ismeretekből szerveződik, és amely kognitív (megismerő) tényezőket is magában foglal, pédául figyelem, emlékezet, képzelet, gondolkodás.

Gyakran felmerülő probléma, hogy a gyerekek egy része nem szeret olvasni. Sajnos ennek oka több esetben az iskoláskor előtti időszakra vezethető vissza. A szülők egyre kevesebbet mesélnek, illetve olvasnak mesét csemetéiknek. Ezzel nem fejlődik olyan ütemben gyermekeik fantáziája, hogy majdan képesek legyenek az olvasott szövegek befogadására. Vagyis nem tudják elképzelni a szövegben leírtakat, lelki szemeik előtt nem jelenik meg sem a kacsalábon forgó kastély, sem a királykisasszony alakja, de még egy kémiai kísérlet sem. Bezzeg a televízióban, a különböző internet használaton alapuló „kütyükön” mindent képekben, készen kapnak. Sajnos a szülők egyrésze maga sem olvas szépirodalmat, így nem mutat követendő példát gyermekei számára. A gyerekek egyre szűkülő szókincse, beszédértésük alacsony foka is nehezíti az írásbeli szövegek megértését.

Az iskola felelőssége sem elhanyagolható. Megfelelő időt kell biztosítani a betűtanításra. Nem értek egyet azzal, hogy a gyerekeket néhány hónap alatt meg kell tanítani olvasni. Sokkal több időt kell fordítani a betűtanításra, a betűk összeolvasására és a szó, majd a mondat, végül a szöveg olvasására. A kulcsszó a kellő mértékű és mélységű rögzítés, valamint a begyakorlás.

Szerencsére a szótagoló olvasás ismét visszakapta méltó helyét az olvasástanításban. Ellenzőinek egyetlen „érve” az volt, hogy megfosztja a gyerekeket az esztétikai élménytől. Bennem még elevenen élnek azoknak a rövid olvasmányoknak, meséknek az emlékei, amelyeket első osztályos koromban szótagolva olvastam: a két kis kecske találkozása a keskeny pallón a patak felet; a kiskutya, aki csonttal a szájában meglátta magát a víz tükrében. Nagyon szerettem ezeket a történeteket, pedig szótagolva olvastam őket. Egy biztos, hogy sosem tudtam a *bátyja* szót hosszú *ty*-vel leírni. De az sem jutott az eszembe, hogy egytagú szavakat elválasszak, mert „közeledik” a margó.

Úgy gondolom, a mai gyerekeknek is szükségük van a szótagoló olvasásra éppúgy, mint az olvasás technikájához szükséges lépések alapos begyakorlására – a betűfelismeréstől kezdve a betűösszevonásokon át a folyamatos hangos olvasásig. Vannak, akik azt tartják, hogy a mai gyerekeknek ehhez nincs elég türelmük, kitartásuk. Ezért kell minél változatosabb gyakorlási módokat alkalmaznunk, és az olvasási képesség fejlesztésének szolgálatába állítanunk a digitális tananyag-feldolgozásokat: a tanítványaink számára ugyanis minden játék és „szórakozás”, ami számítógéppel, tablettel, okostelefonnal stb. kapcsolatos, és közben látványosan fejlődnek a különböző kompetenciáik.

Összefoglalva nézzük az értő olvasás feltételeit:

* szilárd olvasástechnika, gyors és pontos dekódolás,
* nyelvi tudás (beszédértés, szókincs),
* megfelelő háttértudás, ismeret,
* gondolkodási képességek,
* rendszeres olvasási tevékenység.

**Az olvasás hierarchikus modellje**

Az olvasás jelrendszerének elsajátíttatásával és az olvasástechnika eszközzé fejlesztésével a tanító teremt feltételt a tanulók számára az írott szövegek tartalmának önálló megértéséhez. A szövegek értelmezésével felkészíti őket a lényeg megértésére, a mélyebb tartalmi rétegek felfogására.

Nagyon fontos, hogy az olvasás technikájának gyakorlása nem kortátozódhat az 1. és a 2. évfolyamra. A különböző olvasásgyakorlási módokkal mindezt folytatni kell 3–4. évfolyamon, sőt 5–6. évfolyamon is.

„A tanulási folyamatok alapját képező, nagy jelentőségű olvasási folyamat tanítását az idősebb gyermekekkel, sőt a középiskolai osztályokban is folytatni kell (erre számos példa van a világban). A kísérleti eredmények egyértelműen igazolták ennek a szükségességét. Természetesen nem (csupán) olvasástechnikai oktatásra vagy fejlesztésre gondolunk a felsőbb szinteken (noha néha ez is szükséges lehet), hanem a gyermekeink életében domináló kétcsatornás (verbális és vizuális) információfeldolgozást ellensúlyozó értő olvasás fejlesztésére, ha kell, tanítására. Még a „multimédiás” világ sem nélkülözheti az olvasást; a funkcionális analfabéták relatíve nagy aránya mindannyiunk felelőssége.” (Gósy Mária)

Az olvasást sokféleképpen definiálták már, de valaemnnyi megegyezik abban, hogy két alapvető szakaszra bontja az olvasási folyamatot:

**1. szakasz a dekódolás:** a betűk fölismerése, hangokkal való megfeleltetése.

Ebben történik a betű (a szimbólum) felismerése és hozzárendelése a neki megfelelő hanghoz. A betűfelismerést követően az agy átkapcsol a beszédpercepció (a beszédfeldolgozási tevékenység) szintjére: a betűt hanggá, a betűsort hangsorrá alakítja át. Egy idő után – a begyakorlottságtól függően – már nemcsak betűket, hanem alakokat, betűsorokat, szóformákat is olvasunk, a gyakran használt szavak esetében már nincs szükségünk betűzésre. Az olvasás gyakorlása során a dekódolás egyre inkább rutinná válik. Valójában akkor történik az igazi olvasás (amikor értjük, amit olvasunk), amikor a **dekódolás automatizmussá válik**. Ekkor tudjuk az egész figyelmünket a szöveg megértésére, értelmezésére fordítani.

**2. szakasz a szöveg megértése.** Lénárd Ferenc a következő szinteket állította fel hierarchikus modelljében.

**Értő olvasás:**

– a szövegben kifejtett gondolatok, információk szó szerinti megértése.

**Értelmező olvasás:**

– a nyelvi utalások, implikációk megértése,

– hiányzó szavak kiderítése,

– fordítás (átfogalmazás, rajz, cselekvés),

– a rejtett gondolatok, a mögöttes, illetve alkalmi jelentés feltárása,

– következtetések,

– ok-okozati viszonyok megértése,

– a költői nyelv megértése,

– a szerkesztés által közvetített jelentések megértése,

– az író szándékának kiderítése.

**Bíráló (kritikai) olvasás:**

– összevetés saját tapasztalatokkal, más forrásokkal,

– hiányok, ellentmondások, hibák felfedezése,

– tény és vélemény elkülönítése,

– a szerző és a téma viszonyának feltárása,

– ítélet-, véleményalkotás,

– értékelés (viszonyítás erkölcsi normához, más szöveghez stb.).

**Alkotó (kreatív) olvasás:**

– jóslás

– kérdések előzetes megfogalmazása

– a hiányok, ellentmondások megszüntetése

– a hibák javítása

– belső képek megalkotása

– az olvasottak megjelenítése, dramatizálás

– a történet folytatása, megváltoztatása

OLVASÁSTECHNIKAI GYAKORLATOK

A tanulókkal az olvasástechnikából adódó hibákat (betűtévesztés, betűkihagyás stb.) azonnal javítatni kell, akár önállóan, akár tanári segítséggel. 3–6. évfolyamon is fontos néhány percet biztosítanunk a gyorsolvasási gyakorlatok rendszeres végeztetésére – és nem csak magyarórákon!

Ezeket a gyakorlatokat érdemes mindig az adott szöveghez, tananyaghoz igazítani. Olyan szavakat válasszunk a szövegből, amely olvasása gondot okozhat, de összekapcsolhatjuk előzetes szómagyarázattal is, így könnyebbé tesszük a tanulók számára a szöveg megértését is.

A következő gyorsolvasási gyakorlatok szóanyaga a Műszaki Kiadó gondozásában megjelent 5. évfolyamos *Szövegértést fejlesztő gyakorlatok* című tankönyvemből valók. természetesen bármilyen szóanyagra kicserélhetők

**Gyorsolvasási gyakorlatok**

Tanítóként, magyartanárként a mi felelősségünk, hogy minél többet gyakoroltassuk a tanulókkal a hangos olvasást. Nagyon lényeges szempont, hogy a szótagoló olvasás visszakapta az őt megillető helyet az olvasástanítás folyamatában.

A magyar agglutináló nyelv, amelynek igen bőséges a morfológiája, vagyis alaktana, és gazdag a toldalékrendszere. Elsősorban képzők, jelek és ragok segítségével fejezzük ki a jelentésmódosulásokat és a mondatbeli viszonyokat. Egy-egy szóalak sok morfémából épülhet fel, s a morfémák határai világosak, jól elkülöníthetők. Ezért okozott annyi gondot, amikor a szóképes olvasástanítási programot erőltették rá a tanítókra, illetve a tanulókra. Ugyanis mást-mást jelentenek a következő mondatok, hiába ugyanazon szavakból épülnek fel:

*Kata beszélt Panká****val****.*

*Kata beszélt Paniká****ról****.*

*Kata beszélt Panká****hoz****.*

*Kata beszélt Panká****ért****.*

A szóképes olvasástanítást éppen a toldalékok sokfélesége nehezítette meg, és ez leszoktatta a gyerekeket a toldalékokra való odafigyelésről. Olvasásuk felszínessé vált, nem értették azt, amit olvastak.

A szótagoló olvasás nemcsak pontosabbá teszi a tanulók olvasását, hanem sokat segít a helyesírási képességük fejlesztésében is.

A következő feladattípusokat az olvasás tempójának és pontosságának fokozása érdekében végeztethetjük a tanulókkal. Ezek a gyakorlattípusok igazán akkor hatékonyak, ha rendszeresen, tréningszerűen alkalmazzuk, lehetőség szerint minden tanítási órán. Ekkor az adott tantárgy szaknyelvéből választhatunk szavakat, szószerkezeteket, esetleg mondatokat.

**Látószögnövelő gyakorlatok**

A látószögnövelő gyakorlatok alkalmával arra késztetjük a tanulókat, hogy egyetlen fixálással minél hosszabb jelsort legyenek képesek elolvasni. A gyakorlat során úgynevezett szópiramisok formájában kell felírni az egyes egyre hosszabb szavakat, majd soronként csak villanásnyi időre kell megmutatni a gyerekeknek. A Microsoft PowerPoint alkalmazásban az *Animációk* – *Megjelenés* és *Etűnés* funkciókat használva mi is könnyen elő tudjuk állítani ezt a gyakorlatot. Amikor az olvasás helyességét ellenőrizzük, azt is szavanként tegyük.

Ilyen típusú gyakorlatok alkalmazhatók beszédművelési, helyes ejtési gyakorlatként, szakszavaknak ismétlésére, fontos információk szövegből való kiemeltetésére, valamint az új tananyag előkészítésére is.

*Lakatos Imre hőstette* – elbeszélő szöveg

Olvassátok el az egymás után felvillanó szavakat! Jelentkezzen az, aki a felvillanás alatt el tudta olvasni a szót!

kán

tatár

barlang

Holló-kő

Székelyföld

megrémítette

diadalmenetben

*Pádovai Szent Antal* – magyarázó-értelmező szöveg

Olvassátok el az egymás után felvillanó szószerkezeteket! Jelentkezzen az, aki a felvillanás alatt el tudta olvasni!

böjti beszéd

híres prédikátor

padovai plébániák

Remete Szent Antal

Ágoston-rendi kanonok

misszionáriusként tevékenykedett

*A vörös gém* – magyarázó-értelmező szöveg

Olvassátok el felvillanás után közepes hangerővel, közepes tempóban a következő, egyre hosszabbodó mondatokat!

Láthatók vörös gémek.

Magyarországon is láthatók vörös gémek.

A nádasokban Magyarországon is láthatók vörös gémek.

A nádasokban, folyópartokon Magyarországon is láthatók vörös gémek.

A nádasokban, folyópartokon Magyarországon is láthatók komótosan lépő vörös gémek.

A *fixáció-szélességet fejlesztő gyakorlatok* majdnem azonosak a látószögnövelő gyakorlatokkal. A különbség csak annyi, hogy itt minden szó alatt középen ponttal jelöljük a fixálás helyét. A gyakorlat célja ugyanis az, hogy a tanulók az egyes sorban elhelyezett jeleket minél kevesebb fixálással fogják fel. Itt is be kell tartani a fokozatosság elvét rövidebb, majd hosszabb szavak, végül szószerkezetek.

**Perifériás látást fejlesztő gyakorlatok**

Ezeknek a gyakorlatok az a célja, hogy a tanulók ne csak síkban, egymás mellett, hanem az egymás alatt elhelyezett jeleket is minél gyorsabban felfogják. Ennek begyakorlása nagyon jó szolgálatot tesz, amikor szövegfeldolgozás közben a gyerekeknek adatokat, információkat kell keresniük egy-egy szövegben.

A kiválogatott szavakat lehetőleg úgy helyezzük el, ahogyan azok egymástól a szövegben elhelyezkednek.

*Szólások a konyhából* – magyarázó-értelmező szöveg

Írjátok le olyan elhelyezkedésben a szavakat, ahogyan azokat a kivetítéskor látjátok!

szakácsmester

 receptben

 eleink

sava-borsa

 tanulságok

szólások

*Magyaros ételek* – kevertszöveg: magyarázó-értelmező és dokumnetumszöveg

Írjátok le olyan elhelyezkedésben a szavakat, ahogyan azokat a kivetítéskor látjátok!

fűszeres ételeket

 8 gerezd fokhagyma

világosbarnára sütjük

párolt kelbimbó

tárkonyos-ételízestős lé

**Ritmikos szemmozgást fejlesztő gyakorlatok**

Olvasás közben a szem úgynevezett szökellő mozgást végez a nyomtatott sorokon. A szem a megállás pillanatában rögzíti, „fényképezi le” a jeleket (szavakat, szószerkezeteket). Igazából a rögzítési szünetben olvasunk. A cél az, hogy a tanulók minél több betűt lássanak át, így kevesebb szemugrással érnek a sor végére. Ez azért is fontos, mert a mondatok indításakor már látniuk kell a mondatvégi írásjelet. Más hanglejtéssel olvasandó a következő mondat, ha kijelentésként, kérésként vagy felkiáltásként található a szövegben: *Holnap elmarad az utolsó óránk.* *Holnap elmarad az utolsó óránk! Holnap elmarad az utolsó óránk?*

Az alábbi feladatok jól példázzák azt is, hogy nemcsak magyarórákon, hanem matemtaika- vagy természettudományos órákon is jól lehet alkalmazni őket. Az első feladatban az időjárás elemeit és a terület-mértékegységeket is át lehet ismételni. A második feladat központi szava a *meteorológus*, amelynek felolvasásába sokszor még a legjobban olvasó tanulók nyelve is megbotlik.

*Készíts csapadékmérőt!* – magyarázó-értelmező szöveg

Először a nagybetűvel írt szavakat olvassátok föl, majd a kisbetűvel írtakat!

HŐMÉRSÉKLET milliméter SZÉL négyzetcentiméter NAPSÜTÉS négyzetdeciméter

FELHŐZET négyzetméter CSAPADÉK négyzetkilométer

Olvasd el a következő szavakat a nyilak útmutatása szerint!

időjárás éghajlat időjárás-jelentés

légkör **meteorológus** csapadékmennyiség

időjárás-házikó nedvességmérő mérőeszközök



**Jelfelismerési gyakorlatok**

A gyakoroltatás célja a pontos olvasásra késztetés. A tanulók a szóhalmazokban a kiemelt szó ismétlődését keresik. Úgy is nehezíthetjük a gyakorlatot, hogy nem adjuk meg előre, milyen szót, szórészt keressenek.

*Szalvétatechnika* – magyarázó-értelmező szöveg

Olvassátok fel azokat a szavakat, amelyekben a kiemelt szórészt megtaláljátok a szósorban!

vét elvét véletlen vetélkedő szalvéta vetélkedés eltévelyedett

megvetette vétség eltévesztette fékevesztett kivételez tevékeny

**Hibakereső gyakorlatok**

Ugyancsak pontos olvasásra szoktatja a tanulókat, amikor a jelsoroszlopokban kell megkeresniük a hibátlanul leírt szót néma olvasással. Főleg a felületesen olvasók számára kiváló gyakorlat. Fokozza az olvasás közbeni koncentráció és odafigyelést, hiszen a szöveg megértéséhez a pontos olvasás elengedhetetlen, de a szakszavak megtanulásához is. A hibák megnevezésével nagyszerűen alkalmazható a helyesírási képesség fejlesztésére is.

*Készíts csapadékmérőt!* – kevertszöveg: magyarázó-értelmező és dokumnetumszöveg

Mutasd az ujjadon hányadik kifejezés hibátlan az aláhúzott kifejezés alatti oszlopban! Nevezd meg, mi a hiba a többiben!

hajszálas higrométer

haj**zs**álas higrométer *betűtévesztés*

hajszálas hi**d**rométer *betűtévesztés*

hajszálas higrométer

hajszá**ll**as higrométer *időtartamhiba*

hajszálas higr**ó**méter *időtartamhiba*

*Okostelefon használata okosan*– dokumentumszöveg

Mutasd az ujjadon hányadik kifejezés hibátlan az aláhúzott kifejezés alatti oszlopban! Nevezd meg, mi a hiba a többiben!

hangerő-szabályozó gombok

ha**gn**erő-szabályozó gombok *betűcsere*

hangerő-sza**bly**ozó gombok *betűkihagyás*

hangerő-szabályozó go**bm**ok *betűcsere*

hangerő-szabá**j**ozó gombok *betűtévesztés*

hangerő-szabályozó gombok

hangerő-szab**a**lyozó gombok *betűtévesztés* vagy *írásfegyelmi hiba*

**Nyomdatechnikailag hibás szavak, mondatok olvasása**

Ez a gyakorlat az olvasástechnikán kívül kiválóan fejleszti a megfigyelőképességet, a kombinatorikai készséget, sőt a szókincset is. A gyerekek könnyebben el tudják olvasni azokat a szavakat, amelyeknek a felső része látható. Ha az alsó részük van takarásban, bizony sokszor próbálkozniuk kell.

*A három jó tanács* – elbeszélő szöveg

Próbáljátok meg elolvasni a következő, nyomdatechnikailag hibás szavakat!

ostoba sajnál hazug kalács

ágacska kavics ragyog aranyló

világ bosszúság ravasz jutalom

csalogány kérlel tanács hazug

*Magyaros ételek* –dokumentumszöveg

Próbáljátok meg elolvasni a következő, nyomdatechnikailag hibás mondatokat!



Elődeink nagyon szerették a fűszeres ételeket.



A sült húsokat általában mártásokkal fogyasztották.

**A hangos olvasás gyakorlásának módszerei**

Gyakran elhangzik az 5. évfolyamon tanító kollégáktól az a „vád”, hogy a gyerekek nem tudnak olvasni. Ez az általánosítás már önmagában véve sem állja meg a helyét, hiszen sok tanuló olvas 4. évfolyam végén szöveghűen, megfelelő tempóban, hangerővel, hangsúllyal, értelemtükröző módon. Ehhez azonban az kell, hogy ismerős legyen számukra a szöveg. A legtöbb felsős tanórán azonban a kollégák „blattoltatják” a gyerekeket, azaz teljesen ismeretlen (tankönyvi) szöveget kell felolvasniuk. Ezzel szemben az alsó tagozatban egészen más a gyakorlat. A felolvasást mindig megelőzi a szöveg feldolgozása, a hangos olvasás gyakorlása.

Valamennyi felső tagozatos évfolyamon, de főleg 5.-ben a szöveg felolvasása előtt időt kell biztosítani a felolvasandó szöveg áttekintésére. Tehát a tanulónak fel kell készülnie a szöveg felolvasására.

A szöveg(rész) felolvasásának metodikai algoritmusa a következő:

1. A szöveg néma (csendes) elolvasása.

2. Felkészülés a hangos olvasásra: nehezen olvasható szavak, kifejezések (terjedelmes szavak, mássalhangzó-torlódások, idegen tulajdonnevek, közszók stb.) kiemelése például aláhúzással.

3. Egyéni, hangos olvasás.

4. Értékelés, javítás, javíttatás.

A 4. pontban leírtakra külön is oda kell figyelnünk. A tanulói hangos olvasást lehetőleg mindig kísérje tanári vagy tanulói értékelés. Érdemes előre megfigyelési szempontot adni a többi tanulónak. Például a szöveghűség, a tempó, a hangerő megválasztása, a mondatok hanglejtése stb. Két-három irányított megfigyelési szempontnál többel ne terheljük a tanulókat, mert ennél többre nem tudnak figyelni. A tanári értékelés példaértékű legyen, hiszen mintául szolgál a majdani tanulói értékelésekhez.

Szoktassuk arra a tanítványainkat, hogy először dicsérettel kezdjék az értékelést! A bírálat is jó szándékú legyen, lehetőleg a javítás mikéntjét is tartalmazza: „Olvass hangosabban, mert alig hallottalak! Jobban artikulálj, mert így nehezen érthető a felolvasásod!”

Gyakran visszatérő tantárgy-pedagógiai felvetés az, hogy hibázás esetén azonnal javítsuk a hibát, vagy várjuk meg, amíg a tanuló végigolvassa a számára kijelölt szöveget vagy szövegrészt. Én az utóbbi eljárást javaslom. Sok tanuló, főként a gátlásos, visszahúzódó gyermek teljesen elveszítheti az önbizalmát, ha mindig megállítjuk olvasás közben. Ekkor egyre többet hibáznak, hiszen számukra az is nagy kihívás, hogy „szerepelniük” kell a többiek előtt. Ezért érdemes az ilyen gyerekkel és a sok olvasástechnikai hibával küzdő tanulókkal eleinte egy-két mondatot felolvastani, aztán nagyon rövid bekezdést. Esetleg házi feladatként kaphatják, hogy a következő órára készüljenek fel egy szöveg(részlet) felolvasására.

A következő olvasásgyakorlási módok nagy része alsó tagozatban hasznosítható, de akad közöttük jó néhány olyan is, amelyet felső tagozatban, kiemelten 5. és 6. évfolyamon is alkalmazhatunk. A gyakorlási módot azonban ne öncélúan, hanem mindig az óra feladataiból kiindulva válasszuk meg. Egy-egy órán ne alkalmazzunk túl sokféle gyakorlatot. A nagyon érdekes változatokat (játékok, versenyek) a tanulók jutalmazására is használhatjuk, illetve a tanév első és utolsó magyaróráin.

**Egyéni olvasás**

**Hangos egyéni olvasás**

A pedagógus felszólítására a tanuló addig olvas, amíg a tanító vagy a tanár meg nem állítja. A tanuló legfőbb feladata a minél hibátlanabb olvasás.

*Előnye:* A tanuló kizárólag saját erejére támaszkodik; maga választja meg a tempót, a ritmust, a hangerőt, a hangszínt stb. Figyelmét teljesen az olvasásra koncentrálhatja.

*Hátránya:* Olvasás közben a tanuló olvasása alig befolyásolható. Huzamosabb idejű alkalmazása esetén csökkenhet az osztály aktivitása, figyelme.

**Hibajelölő olvasás**

A tanuló az előzőhöz hasonlóan olvas, ám hibázás esetén az osztály halk koppintással, tapssal stb. jelzi azt.

*Előnye:* Az olvasó tanuló érdekeltebbé válik a hibátlan olvasásban. Az osztály nagyobb figyelemmel követi az olvasását.

*Hátránya:* A tanuló figyelme az előzőnél is jobban a technikára, nem a tartalomra irányul. Az olvasás közbeni jelzések megzavarhatják, kizökkenthetik a lendületből. (A gyengék olvasása nagyon tördeltté válik.)

**Összefüggő olvasás**

A teljes szöveget egy tanuló olvassa fel.

*Előnye:* Az olvasó tanulónak komoly sikerlehetőség, nagy teljesítmény. Az osztály elmélyült követő olvasást végezhet, nem tereli el a figyelmüket a szólítgatás. A pedagógus az olvasó tanuló olvasási képességéről megbízható, teljes képet kap.

*Hátránya:* Az olvasó tanulónak fárasztó, főleg akkor, ha osztályozzuk teljesítményét. Kevés tanulót tudunk így hangosan olvastatni. A gyengébbekkel nagyon sok időt kell eltölteni. Az osztály figyelme csökken, a gyakorlás egyhangúvá válhat, kivéve akkor, ha tartalmas, vonzó feladatot adunk közben a többieknek.

**Tökéletesítő (javító) olvasás**

A tanuló addig és annyiszor olvassa a kijelölt szövegrészt, amíg hibátlanul nem tudja elolvasni. Általában rövid szövegrészeket érdemes csak választani. Versenyszerűen is lehet alkalmazni.

*Előnye:* A tanulók meggyőződhetnek a gyakorlás jelentőségéről. Az olvasó tanuló végül sikerélményhez jut. Az osztály figyelme élénkebbé válik.

*Hátránya:* A sokszori ismétlés végére emlékezetébe vési a szöveget a gyermek. A sikertelenség kudarcélményhez vezet. Egy idő után improduktívvá, egyhangúvá válik.

**Láncolvasás**

Megadott terjedelmű, egy-két mondatos szövegrészeket egymás után olvasnak a diákok.

*Előnye:* Mozgalmas, pergő gyakorlás. A tanárnak nem kell állandóan szólítgatni a tanulókat. Sok tanulót olvastathat.

*Hátránya:* A tanulók kiszámíthatják a rájuk eső szövegrészt, arra készülnek, s nem figyelnek a többiek olvasására. A később következők figyelme lazább. Akik már olvastak, még kevésbé követik az olvasandó szöveget. Járulékos feladatokkal mindezeken segíteni lehet.

**Illusztráló olvasás**

Tartalommondás közben a tanuló egyes szövegrészeket felolvas a tankönyvből: idézi a szereplőket vagy egy-egy szép leíró részt.

*Előnye:* Főleg távlati jelentősége van, az értelmes, önálló tanulásra készíti fel a tanulókat. A tartalommondást színesebbé teszi. Lényegkiemelésre késztet.

*Hátránya:* Hosszú ideig tart megtanítani rá a tanulókat.

**Szokatlan betűtípusok olvasása**

A tankönyvön kívüli szövegek – újságok, lexikonok, képregények stb. – legtöbbször eltérő tipográfiai megoldással készülnek. Olvastatásukkal a gyerekek különböző betűformákkal is ismerkedhetnek.

**Társas olvasás**

**Páros olvasás**

Azonos vagy különböző készségszintű tanulók olvashatnak együtt. Érdekes variáció, ha a tanuló egymás után más és más tanulóval olvas együtt.

*Előnye:* A tanulók bátrabban olvasnak, mint egyedül. Tudnak figyelni egymásra, alkalmazkodnak egymáshoz. A hangerő, a tempó alig különbözik az egyéni olvasástól.

*Hátránya:* Egyik tanuló elnyomhatja a másikat. Visszhangossá válhat az olvasás. Inkább egymásra figyelnek, mint a tartalomra. Egyikük hibája nagyon zavarhatja a másikat.

**Karban olvasás**

Az egész osztály egyszerre olvas. A tanulók közepes tempóban olvassanak. Kívánjuk meg az egy ütemben történő olvasást, közepes hangerővel.

*Előnye:* Mindenki olvas. Kezdő gyakorlatként fegyelmezi, aktivizálja a tanulókat. Lassúbb tempóját a gyengébbek is követni tudják. Az olvasmányok lényegét, hangsúlyos részeit hatásosan emeli ki. Egyenletes, folyamatos ritmusú.

Sokszor kevés idő marad a hangos olvasás gyakorlására, és a feladatok utasításait is általában a már jól olvasókkal olvastatjuk fel. A gyengén olvasó tanulók minden órán az esélytelenek nyugalmával üldögölnek – vagy rendetlenkednek –, hiszen ők úgysem fognak semmit felolvasni.

*Hátránya:* Előfordulhat a modoros, torzított hanghordozás. A tempó a kívántnál lassabb, nehézkesebb. Nincs lehetőség hibajavításra. Egy idő után unalmas. Hiányzik az egyéni érdekeltség, motiváció.

**Csoportonkénti olvasás**

Egy-egy, változó létszámú csoport olvas együtt.

*Előnye:* Hasonló a karban olvasáséhoz, azzal a különbséggel, hogy a tanulók olvasása így kevésbé modoros, a tanár könnyebben ellenőrizheti az egyéneket. Az olvasást követően értékelhetik az olvasók teljesítményét.

*Hátránya:* Nehezen tudnak egyenletes tempót tartani a tanulók, legtöbbször „előolvasók” vezetik a csoportot. Sok energiát, figyelmet köt le az együtt olvasás.

**Visszhangolvasás**

Az egyik fél (padsor vagy csoport) olvasását (mondatonként) azonnal megismétli, visszhangozza a másik fél. Egyén-egyén, egyén-csoport, egyén-osztály, csoport-csoport stb. variációi lehetnek. A hangerő is lehet változó tényező: a visszhang halkabb, hangosabb, ugyanolyan hangerejű.

*Előnye:* Játékos, figyelmet igénylő gyakorlat. Gyengéknél tempófokozásra, hangerő tökéletesítésére alkalmas.

*Hátránya:* A „visszhang” olvasás helyett emlékezetből mondja a szöveget. Komoly tartalmú szöveget komikussá tehet, ezért ilyen esetben ne használjuk. Rövid ideig célszerű alkalmazni.

**Csillagolvasás**

Egy tanuló egy mondat elolvasására szólít valakit a társai közül. Az osztálytárs egy mondatának elolvasása után ismét ő olvas, aztán újra szólít valakit stb. Tehát minden második alkalommal a „csillag” olvas.

*Előnye:* A gyengén olvasókat úgy lehet foglalkoztatni, hogy az a többieknek is érdekes, változatos legyen.

**Dramatizáló olvasás**

Ez a gyakorlat nem szorul bővebb magyarázatra. Sokféle változata lehet. A szereplőket egyének, csoportok, párok képviselhetik, akik a helyükön vagy „színpadon” olvashatnak.

**Duzzasztó és apasztó olvasás**

Az olvasást egy tanuló kezdi. Minden mondatnál meghatározott rend, például ülésrend szerint új tanuló kapcsolódik be az olvasásba, amíg végül az egész csoport, osztály karban olvas. Az apasztó ennek fordítottja.

A tanulók párosával is beléphetnek, illetve kiléphetnek az olvasásból. Érdekes, élvezetes gyakorlat. Az apasztó speciális értéke, hogy a bátortalanabb tanuló először karban olvas, és fokozatosan jut el az egyéni olvasáshoz.

**„Ragályos” olvasás**

A duzzasztó olvasás speciális formája: az újabb tanulók nem ülésrend szerint kapcsolódnak be, hanem a padsorok között járó tanító, tanár, esetleg tanuló érintésére. Újabb érintésre abbahagyják az olvasást.

*Előnye:* Nagyon élvezetes gyakorlat, fokozza az olvasási figyelmet.

**Tempó- és ritmusgyakorlatok**

**Lassított olvasás**

Hadarva, felületesen olvasó tanulókat a tempó mesterséges csökkentésével késztetünk helyes olvasásra.

*Előnye:* Az olvasási ritmust egyenletesebbé teszi.

**Gyorsított olvasás**

Az előző olvasásgyakorlási mód ellentéte. A nagyon lassú tempóban olvasó tanulókkal érdemes gyakoroltatni.

*Előnye:* Az olvasási ritmust egyenletesebbé teszi.

**Olvasás időre**

Megadott időegység alatt kell meghatározott terjedelmű szöveget hibátlanul elolvasni.

*Előnye:* Tempófokozásra éppúgy használható, mint tempócsökkentésre, hiszen hibátlanul kell elolvasni a kijelölt szöveget.

*Hátránya:* Stresszes tanulók még inkább izgulnak. Úgy érzik, hogy versenyezniük kell az idővel.

**Dinamikai gyakorlatok**

**Halk olvasás**

A tanulók a szokásos hangerőnél halkabban olvasnak, lehetőleg a legkisebb hangerővel. Főleg új szövegek olvasásakor lehet hasznos. A halk olvasás kevésbé torz, kifejezőbb hanglejtésű lehet, mint a hangos olvasás. A megtanulandó ismereteket érdemes így felolvastatni a tanulókkal.

*Előnye:* A tanulók figyelmesebben olvasnak, az olvasást csak mímelők nem bújhatnak meg a „tömegben”.

**Erős olvasás**

A tanulók a szokásosnál hangosabban olvasnak. A halk olvasásról való leszoktatás érdekében ajánlatos úgy alkalmazni, hogy először az osztály vagy egy csoport olvasson erősen néhány mondatot, s folytatásként a halkan olvasó tanuló.

**Rádiózás**

A folyamatosan olvasó tanuló vagy csoport a tanító vagy a tanár megadott jelzésére – például kopintás – egy fokozattal halkabban olvas. Újabb koppintásra tovább halkítja az olvasást. Ha a tanító más jelzést ad – például taps –, erősíteni kell, azaz nagyobb hangerővel kell olvasni. Nagyon változatosan végezhető. A hangerő-szabályozáson kívül figyelemfelkeltő is, és fejleszti a tanulók koncentrációs képességét.

**„Aláolvasás” és „föléolvasás”**

A páros olvasás egyik formája. Az egyik tanuló rendes hangerővel olvas, a másiknak viszont úgy kell olvasni, hogy mindig hallja (aláolvasáskor) vagy ne hallja (föléolvasáskor) társa hangját. Egyén-csoport változatban is alkalmazható.

**Válogató olvasási változatok**

**Felismerő (lokalizáló) válogatás**

A pedagógus vagy egy kiválasztott tanuló által felolvasott szövegrészlet helyét keresik meg a tanulók. Tekintve, hogy ez felismerő tevékenységet kíván a gyerekektől, inkább rögzítésre, a tájékozódás fejlesztésére, az olvasási figyelem fokozására használható.

**Mondatszomszédok**

A felismerő válogatás speciális esete. A tanár által felolvasott mondaton kívül az azt megelőző és az azt követő mondatot is fel kell olvasnia a gyereknek.

**Értelmező válogatás**

A puszta felismerésen kívül a tanulóknak értelmi munkát is kell végezniük. A hívójel lehet egy ismeretlen kép, képsorozat, rajz, dallam, számjegy, mozdulat stb. Az instrukció többnyire ez: „A szöveg melyik része jut eszetekbe erről a dologról?” Ez a változat tehát már értelmező olvasást, jó megfigyelést stb. feltételez.

**Lényegkereső (vázlatoló) válogatás**

Az olvasandó szöveget konkrétan nem jelöli meg a pedagógus, a tanulókra bízza az olvasmány, bekezdés legfontosabb gondolatának megkeresését. Ez a mód átmenet az önálló szövegelemzés, szövegfeldolgozás felé.

**Grammatikai (stiláris) válogatás**

Nem tartalmi, hanem nyelvtani kategóriák szerint történik a válogatás. Például azokat a mondatokat olvassák fel, melyekben többes számú főnevek vannak. Fejlettebb fokon a tanulók nem kapnak felkészülési időt, ezzel arra késztetjük őket, hogy olvasás előtt gyorsan tekintsék át a mondatokat. A stiláris válogatás még 5. évfolyamon is csak kellő felkészülési idő után lehet eredményes.

**Esztétikai válogatás**

Az előző változatoktól eltérően itt a pedagógus nem határozza meg az olvasandó szöveget, hanem a tanulókra bízza a válogatást: *Melyik rész tetszett legjobban? Melyik rész a legszebb? Melyik rész a leghumorosabb?* Stb. Ezzel a gyakorlattal állásfoglalásra, esztétikai ítéletalkotásra szoktatjuk a tanulókat, kivált akkor, ha indokoltatjuk is a válaszokat.

Föltétlenül időt kell adni a tanulóknak arra, hogy a szöveget előzetesen áttekinthessék.

**„Technikai” válogatás**

A tanulóknak azokat a mondatokat, szövegrészeket kell megkeresniük, amelyek a legnehezebben olvashatók, a legtöbb olvasási problémát tartalmazzák. Az utasítás után helyes, ha először karban elolvastatjuk a szöveget vagy szövegrészletet. A gyakorlat a tudatos készségfejlesztést segíti, önismeretre nevel.

**Maradékolvasás**

Minden tanuló egy mondatot olvas – tetszés szerinti helyről – a szövegből. A sorra kerülő tanulóknak csak olyan mondatokat szabad olvasni, amelyek addig még nem szerepeltek. A gyakorlat befejező mozzanatai a legizgalmasabbak. Ügyelni kell arra, hogy a tanulók ne tegyenek jeleket a könyvükbe.

Azok a tanulók, aki már olvastak, az ellenőrök szerepét tölthetikbem, és jelzik azt, például jelentkezéssel, ha már elhangzott az olvasott mondat.

**Válogató staféta**

Minden tanuló egy mondatot olvas, majd kérdést tesz fel, amelyre a szöveg valamelyik mondatával lehet válaszolni. Ezután felszólít olvasásra egy tanulót. A folyamatosság érdekében időt kell előtte adni, hogy mindenki válasszon néhány kérdést, amit feltesz majd, ha rákerül a sor.

Nagyon érdekes változat, ha az olvasó tanuló nem szólít fel senkit, hanem az veszi át a stafétát, aki legelőször megtalálta a megfelelő szövegrészt. A tanulók kérdéskultúráját is jelentősen fejleszti ez a gyakorlat.

**Játékos gyakorlatok, versenyek**

**Kiszorító olvasás**

Az osztályt két csoportra osztjuk. Ez a két csoport versenyez egymással, hogy melyikük éri el először a kijelölt szöveg végét.

Az első csoport tagjai – láncolvasással – addig olvasnak, amíg valamelyikük nem vét hibát. Ezután a másik csoport következik, akik szintén addig olvasnak láncolvasással, amíg valamelyikük nem hibázik. Az a csoport győz, amelyik tovább jutott a szövegben.

**Fogyasztó játék**

Két csoportban felváltva olvasnak a tanulók egy-egy mondatot úgy, hogy aki olvasott, a másik csapatból szólít valakit olvasásra. Aki hibázik, kiesik a további versenyből. Az a csapat nyer, amelyiknek maradt hibátlanul olvasó tagja.

Időre is játszhatjuk: egy előre meghatározott időben melyik csapatnak marad több hibátlanul olvasó tagja.

**Egyéni versenyolvasás**

Az osztály csoportjai egy-egy versenyzőt állítanak ki, és a megadott szöveg minél hibátlanabb olvasásában versenyeznek. Az értékelést az osztály vagy az osztály tanulói közül választott zsűri végezheti.

**Akadályverseny**

Olvasás közben a versenyző tanulóknak valamilyen „akadállyal” kell megküzdeniük, például ha melléknévhez érnek, mondani kell még egy melléknevet vagy a mondat utolsó szavának befejező hangjával kezdődő szót.

A gyakorlat elsősorban a figyelem megosztásának fokozására jó. Arra, hogy a tanulók olvasás közben tudjanak másra is figyelni.

**Időzített olvasás**

Megadott idő, például 1 perc alatt minél hosszabb szöveget kell hibátlanul elolvasni a versenyző tanulóknak.

A hibákat azonnal javítani kell. Ha az olvasó nem veszi észre a hibát, tehát nem olvassa újra a szót, akkor a megadott idő alatt elolvasott szövegéből egy hasonló szótagszámú szót le kell vonnia a zsűrinek.

Tempófokozásra, az olvasási biztonság növelésére használható.

**Kánonolvasás**

Két tanuló egyszerre olvas, de a másik egy szóval vagy mondattal később kezd hozzá. Aki előbb belegabalyodik az olvasásba, az veszít.

A gyakorlat tempótartásra, koncentrációra nevelhet. A tanulók kezdetben nehezen tudják végezni a gyakorlatot, de érdemes többször alkalmazni.

**Üldözőverseny**

Egy gyorsan és pontosan olvasó tanuló kezdi az olvasást. A másik versenyző egy vagy két mondattal később kezdi el, s igyekszik utolérni társát. Bármelyikük hibázik, az egész szót újra kell olvasni. A második tanuló feladata utolérni a társát. Ilyenkor az osztály egyik fele az egyik, másik fele a másik tanulót figyeli, jelzi a hibákat az olvasott szövegben.

Tempófokozásra, biztonságos olvasásra késztető gyakorlat. A többi tanulónak fejleszti a figyelmét.

**„Kicsi a rakás, nagyot kíván”**

A válogató olvasás egyik játékos változata. A pedagógus egy tetszés szerinti résznél kezdi olvasni a szöveget. Amint a tanulók közül valaki megtalálja a részt, bekapcsolódik az olvasásba. A gyakorlat addig tart, amíg mindenki nem olvas.

**Ki olvasott?**

Egy tanuló háttal áll az osztálynak. A tanulók egymás után egy mondatot olvasnak fel. Ha a hunyó eltalálja, hogy ki olvas, akkor azzal helyet cserél.

**Gyakorlatok hangrögzítéssel**

**Hangos üzenet**

A tanulók például a szülői értekezletre küldik el olvasásukat. A szülők tájékoztatásán kívül azért is hasznos, mert a tanulók igyekeznek a tőlük telhető legjobban olvasni, tehát motiváló hatása nagyon erős.

**Karban olvasás hangrögzítéssel**

A tanulók sohasem hallják, hogy milyen a karban olvasásuk, ezért célszerű egy-egy alkalommal valamilyen hangrözgítésre szolgáló eszközzel felvenni az olvasásukat, és értékeltetni teljesítményüket.

**Kiegészítő olvasás hangrögzítéssel**

A hibátlanul felvett teljes szövegből tervszerűen vagy ötletszerűen hosszabb-rövidebb szakaszoknál levesszük a hangot. Először lejátsszuk a megcsonkított szöveget, közben a tanulók a szöveget figyelik. Ezután kiegészíttetjük egy-egy tanuló hangos olvasásával a szöveget.

Ez a követő olvasás rendkívül intenzív az esetek többségében.

**Osztályok közötti vetélkedő**

Két párhuzamos osztály versenyezhet meghatározott terjedelmű szövegek minél hibátlanabb olvasásában.

Először a kihívó osztály tagjai rögzíti az olvasásuk, s ezt kérik a másik osztálytól is. Miután a kihívott fél teljesíti a kérést, most ő választ egy másik szövegrészletet, elolvassa, s ugyanezt kéri a másik osztálytól.

Az olvasás történhet úgy, hogy csak a legjobb tanulók olvasnak, akiket az osztály kiválaszt, de úgy is lefolytatható, hogy valamennyi tanuló egy-egy mondatot olvas. A verseny lebonyolításában bármelyik olvasási mód választható, ebben az osztályok egyezkedhetnek. A hibák száma szerint értékelhetjük a teljesítményüket.